En times styrketræning om ugen. Mere skal der ikke til, før det fysiske arbejde på et plejehjem bliver lettere for kroppen at klare. Det er resultatet af et treårigt pilotprojekt fra Københavns Kommune, hvor ansatte på en række plejecentre har dyrket obligatorisk motion i arbejdstiden.

600 medarbejdere på 10 plejecentre i København har deltaget i projektet, og efter tre år melder 47 procent, at arbejdet er blevet mindre hårdt. Det viser en evaluering af projektet fra Arbejdsmiljø København.

Evalueringen viser faktisk så gode resultater over hele linjen, at Københavns Kommune vil gøre motion obligatorisk for alle sosu-assistenter og -hjælpere på kommunens plejehjem og i hjemmeplejen fra 2017.